คลังเร่งแก้กฎหมาย.สลากออกหวยออนไลน์
คลังเร่งแก้กฎหมายสลาก ยุบกองทุน ให้ปลัดคลังนั่งประธาน และการออกหวยออนไลน์ ต้องขอความเห็นชอบจาก ครม.
28 ม.ค. 2562

คลังเร่งแก้กฎหมายสลาก ยุบกองทุน ให้ปลัดคลังนั่งประธาน และการออกหวยออนไลน์ ต้องขอความเห็นชอบจาก ครม.
นายชาญวิทย์ นาคบุรี รองผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สคร.เร่งแก้ไข พ.ร.บ.สำนักงานสลากกินแบ่งรัฐบาล ให้ผ่านการพิจารณาของสภานิติบัญญัติแห่งชาติ (สนช.) วาระ 2 และ 3 ก่อนมีการเลือกตั้งใหม่ในวันที่ 24 มี.ค. 2562 หลังจากที่ได้ผ่านความเห็นชอบ สนช. วาระที่ 1 มาก่อนหน้านี้แล้ว และอยู่ระหว่างการพิจารณาของคณะกรรมาธิการ โดยที่ผ่านมาได้มีการออกคำสั่งของหัวหน้าคณะรักษาความสงบแห่งชาติ (คสช.) แก้ปัญหาสลากกินแบ่งรัฐบาลขายเกินราคา
ทั้งนี้ เดิม พ.ร.บ.สลากฯ กำหนดแบ่งรายได้สลากเป็นรางวัล 60% ส่งเป็นรายได้คลัง 28% และเป็นค่าใช้จ่ายสำนักงาน 12% แต่ คสช.ได้มีคำสั่งให้เป็นเงินรางวัล 60% แต่ลดรายได้นำส่งเหลือ 20% และจัดสรร 3% ตั้งเป็นกองทุนพัฒนาสังคม และที่เหลือ 17% เป็นค่าใช้จ่ายสำนักงาน
สำหรับการแก้กฎหมายใหม่จะยังคงเงินรางวัลไว้ 60% แต่ให้มีการยุบกองทุนที่ คสช.ตั้งขึ้น และโอนเงินดังกล่าวมาเป็นรายได้นำส่งคลังเป็น 23% และที่เหลือ 17% เป็นค่าใช้จ่ายสำนักงาน
นายชาญวิทย์ กล่าวว่า การแก้กฎหมายยังมีเรื่องโครงสร้างการบริหารงานให้ปลัดกระทรวงการคลังนั่งเป็นประธานสำนักงานสลากฯ เหมือนเดิม จากที่คำสั่ง คสช.ให้บุคคลอื่นนั่งในตำแหน่งนี้ เพื่อแก้ปัญหาสลากราคาแพงในช่วงที่ผ่านมา
นอกจากนี้ กฎหมายใหม่ยังให้สำนักงานสลากฯ ออกสลากรูปแบบใหม่ๆ ได้ เช่น สลากออนไลน์ และการสมทบเงินรางวัล แต่ต้องกำหนดว่าห้ามเกินเท่าไรเพื่อไม่ให้มากเกินไป แต่ต้องได้รับความเห็นชอบจากคณะรัฐมนตรี (ครม.) ก่อนที่สำนักงานสลากฯ จะดำเนินการ